钦定古今图书集成/明伦汇编/氏族典/第109卷 > 《廖用贤尚友录》 > 崔怀慎
## 钦定古今图书集成/明伦汇编/氏族典/第109卷 > 《廖用贤尚友录》 > 崔怀慎

按《南齐书崔怀慎传》：“怀慎，清河东武城人也。父邪利，
鲁郡太守，宋元嘉中没魏，怀慎与妻房氏笃爱，闻父
陷没，即日遣妻，布衣蔬食，如居丧礼。邪利后仕魏，中
书戒怀慎，不许如此。怀慎得书，更号泣。怀慎从叔模
没魏，模子虽居处改节，而不废婚宦。大明中，怀慎宗
人冀州刺史元孙北使魏，问之曰：‘崔邪利、模并力屈
归命，二家子侄，出处不同，义将安在’？”元孙曰：“王尊驱
骥，王阳回车，欲令忠孝并弘，臣子两节。”太始初，淮北
陷没，界上流奔者多有去就，怀慎因此入北。至桑干，
邪利时已卒，怀慎绝而后苏。载丧还青州，徒跣冰雪，
土气寒酷，而手足不伤，时人以为孝感。丧毕，以弟在
南，建元初又逃归，而弟亦已亡。怀慎孤贫独立，宗党
哀之，敛给其升米。永明中卒。